На парозе школы нас сустракае дырэктар Вольга Дзмітрыеўна Гінько і вядзе ў сваю краіну празораў, дзе даследуецца і зберагаецца багатая спадчына празароцкай зямлі. Старажытная гісторыя вёскі, здаецца, прадвызначыла лёс усіх, хто тут працуе і вучыцца. На базе ўстановы дзейнічае рэсурсны цэнтр “Школа духоўнасці і нацыянальнай самасвядомасці” і рэалізуецца сацыяльна-педагагічная мадэль “Школа поспеху”. Сёлета ў Празароках у 11-х класах займаецца 71 вучань. І кожны мае індывідуальную траекторыю развіцця. У гэтых дзяцей ёсць самае важнае — апора на нацыянальны духоўны вопыт, і гэта вельмі дапамагае ім рухацца па жыцці.